## **Vilniaus gimtadienio kulminacija – alternatyvos ir elektronikos programa su „punktò“, Leon Somov, „happyendless“ ir kitais**

**Šiųmetė Vilniaus gimtadienio šventė „Jaunas kaip Vilnius“ įgauna naują muzikinį sluoksnį – Vingio parko scenoje vakarop nuvilnys išskirtiniai alternatyvios ir elektroninės muzikos pasirodymai. Liepos 25-osios vakarą festivalio lankytojų lauks šiuolaikinės muzikos meistrai, kviečiantys patirti šventę dar kitais dažniais – nuo elektroninių garsovaizdžių iki novatoriškų repo formų.**

„Šie pasirodymai – tai vakarinė gimtadienio šventės dalis, skirta tiems, kurie ketina pasilikti ilgiau. Norime, kad kiekvienas festivalio dalyvis galėtų patirti ir kitokią miesto gimtadienio šventės pusę – šiek tiek paslaptingesnę, šiuolaikišką, artimą klubinei kultūrai, bet vis dar labai vilnietišką“, – sako „Go Vilnius“ komunikacijos vadovė Eglė Girdzijauskaitė.

**Nuo klasikos iki elektronikos**

Elektroninės ir alternatyvios muzikos pasirodymai lydės gimtadienio šventę nuo pat popietės iki vėlyvo vakaro. Šventės programos įžanga Vingio parko didžiojoje scenoje rūpinsis DJ Tomas Boo. Jis – viena iš legendinių Vilniaus naktinio gyvenimo figūrų, formavusių naktinį miesto gyvenimą ir kultūrą. Tomas Boo dalinsis specialiai Vilniaus gimtadienio šventei kruopščiai sudėliota muzikos selekcija.

Tarp klasikos ir išskirtinių duetų pasirodymų į sceną žengs pianisto virtuozė Ieva Dūdaitė ir DJ Mamania – vienas žymiausių Lietuvos didžėjų. Jų duete susilies klasika ir hiphopas, taip įgarsinant ribų tarp žanrų nykimą.

### **Muzika su pozicija ir ironija**

Vakarui įsibėgėjus, scenoje pasirodys eksperimentinės muzikos duetas Mesijus x Münpauzn, drąsiai kalbantis apie ekologiją, saugumą ir mūsų santykį su ateitimi. Jų pasirodymui ruošiamos išskirtinės vizualizacijos, sustiprinančios muzikinę patirtį.

Po jų – „punktò“, grupės „Solo Ansamblis“ nario Jono Šarkaus projektas, pasirodysiantis su specialiai Vilniaus gimtadienio šventei skirta kompozicija. Saviironiška šokių muzika, teatro elementai ir siužetiniai netikėtumai žada publikai nuotaikingą ir netikėtumų pilną pasirodymą.

### **Gyva elektronika ir audiovizualinė kulminacija**

Naktinėje Vilniaus miesto gimtadienio dalyje taip pat pasirodys Leon Somov su savo elektroninės muzikos projektu „Cabinsessions“. Drauge su būgnininku Gediminu Stankevičiumi ir didžėjumi Karoliu Pauliku, Leon Somov atliks gyvą elektroniką. „Cabinsessions“ muzika – tai subtilus techno, ambient ir eksperimentinės muzikos junginys, kuriame dominuoja atmosferiški garsai ir gyvo garso intensyvumas.

Vakarą vainikuos elektroninės muzikos grupė „happyendless“, pasirodysianti kartu su vokaliste Kamile Tumelyte. Jų muzika, panardinanti į transo būseną, susipins su išskirtinėmis vizualinėmis projekcijomis – tai bus audiovizualinis šou, sukuriantis tikrą sinestezijos pojūtį.

Pasirodymai vyks Vingio parke liepos 25 d., nuo 17 val., su pertraukomis, ir tęsis iki pat vėlyvo vakaro. Visa programa: [www.govilnius.lt/702](https://www.govilnius.lt/702)